**PROČIŠĆENI TEKST PRAVILNIKA –** obuhvaća Pravilnik o uvjetima, kriterijima i postupku dodjele stipendija redovitim učenicima srednjih škola i studentima s područja Krapinsko-zagorske županije objavljen u Službenom glasniku Krapinsko-zagorske županije broj 28/16 i Pravilnik o izmjenama i dopunama Pravilnika o uvjetima, kriterijima i postupku dodjele stipendija redovitim učenicima srednjih škola i studentima s područja Krapinsko-zagorske županije objavljen u Službenom glasniku Krapinsko-zagorske županije broj 32/17- izrađen od strane Upravnog odjela za obrazovanje, kulturu, šport i tehničku kulturu

P R A V I L N I K

**o**

**uvjetima, kriterijima i postupku dodjele stipendija redovitim učenicima srednjih škola i studentima s područja Krapinsko-zagorske županije**

# OPĆE ODREDBE

**Članak 1.**

Ovim Pravilnikom o uvjetima, kriterijima i postupku dodjele stipendija učenicima srednjih škola i studentima s područja Krapinsko-zagorske županije (dalje u tekstu: Pravilnik) uređuju se uvjeti, kriteriji i postupak dodjele županijske stipendije učenicima srednjih škola i studentima sveučilišnih i stručnih studija.

Pojmovi koji se koriste u ovom Pravilniku, a imaju rodno značenje, bez obzira na to koriste li se u ženskom ili muškom rodu, obuhvaćaju na jednak način ženski i muški rod.

**Članak 2.**

Sukladno odredbama ovog Pravilnika, za dodjelu županijskih stipendija (u daljnjem tekstu: stipendije) mogu se natjecati svi redoviti učenici srednjoškolskih obrazovnih programa (u daljnjem tekstu: učenici), te redoviti studenti preddiplomskih, diplomskih, integriranih preddiplomskih i diplomskih sveučilišnih studija, odnosno stručnih studija i diplomskih specijalističkih stručnih studija (u daljnjem tekstu: studenti).

Pravo na dodjelu županijskih stipendija imaju učenici i studenti iz stavka 1. ovog članka koji su državljani Republike Hrvatske i imaju prebivalište na području Krapinsko-zagorske županije.

**Članak 3.**

Sredstva za stipendije osiguravaju se u Proračunu Županije.

Vrstu, broj i mjesečnu visinu stipendija za kategoriju A i B, odnosno vrstu deficitarnih zanimanja kao i mjesečnu visinu stipendija za kategoriju C iz članka 5. ovog Pravilnika, za svaku školsku/akademsku godinu određuje župan, ovisno o iznosu koji je osiguran za tu namjenu u Proračunu Županije, a na prijedlog Povjerenstva za stipendije.

**Članak 4.**

Stipendije se dodjeljuju putem natječaja za dodjelu stipendija učenicima srednjih škola i studentima s područja Krapinsko-zagorske županije (dalje u tekstu: Natječaj) koji provodi upravni odjel nadležan za obrazovanje (dalje u tekstu: Upravni odjel) u skladu s odredbama ovog Pravilnika.

Natječaj raspisuje župan i to za učenike najkasnije do 30. rujna, a za studente najkasnije do 30. studenog tekuće godine.

Natječaj se objavljuje na oglasnoj ploči i službenoj mrežnoj stranici Krapinsko-zagorske županije.

Natječaj obavezno sadrži:

* + - uvjete i kriterije za dodjelu stipendije,
    - vrijeme trajanja Natječaja,
    - naziv i adresu tijela kojem se zahtjevi podnose,
    - rok u kojem će biti objavljeni rezultati Natječaja,

- broj stipendija koje se dodjeljuju u kategoriji A i B, razdoblje isplaćivanja te mjesečni iznos stipendija.

**Članak 5.**

Županijske stipendije dodjeljuju se u sljedeće tri kategorije:

**A – stipendije za nadarene učenike i studente,**

**B – stipendije za učenike i studente po socijalnom kriteriju,**

**C – stipendije za učenike i studente koji se školuju za deficitarna zanimanja.**

Učenici i studenti mogu podnijeti zahtjev za dodjelu stipendije samo u jednoj kategoriji.

**Članak 6.**

Pravo podnošenja zahtjeva za Natječaj u kategoriji A imaju:

1. učenici s prosjekom ocjena za prethodni razred srednje škole, odnosno za osmi razred osnovne škole od najmanje 4,70,
2. **studenti**:

* ako su studenti prve godine studija (koji su je po prvi puta upisali) da imaju prosjek ocjena završnog razreda srednje škole najmanje 4,70,
* ako su studenti ostalih godina studija – da u prethodnoj godini studija imaju prosjek ocjena najmanje 4,00 i ostvareno najmanje 50 ECTS bodova.

Pravo podnošenja zahtjeva za Natječaj u kategoriji B imaju:

1. učenici s prosjekom ocjena za prethodni razred srednje škole, odnosno za osmi razred osnovne škole od najmanje 2,80,
2. **studenti** :

* ako su studenti prve godine studija (koji su je po prvi puta upisali) da imaju prosjek ocjena završnog razreda srednje škole najmanje 2,80,
* ako su studenti ostalih godina studija – da u prethodnoj godini studija imaju prosjek ocjena najmanje 2,50 i ostvareno najmanje 45 ECTS bodova.

Pravo podnošenja zahtjeva za Natječaj u kategoriji C imaju:

Svi oni učenici i studenti koji su upisali neko od deficitarnih zanimanja utvrđenih u skladu s čl. 3. ovog Pravilnika.

**II. POTREBNA DOKUMENTACIJA UZ ZAHTJEV**

**Članak 7.**

Zahtjevi za stipendiju iz članka 6. ovog Pravilnika podnose se na propisanom obrascu koji izdaje Upravni odjel, a koji se obavezno objavljuje i može se preuzeti na službenoj mrežnoj stranici Krapinsko-zagorske županije i u Upravnom odjelu.

**Članak 8.**

Zahtjevu za dodjelu učeničke stipendije u A i B kategoriji prilaže se:

1. preslika domovnice ili osobne iskaznice,
2. potvrda srednje škole o statusu redovitog učenika,
3. preslika svjedodžbe zadnjeg završenog razreda srednje škole, odnosno za učenike prvog razreda srednje škole, preslika svjedodžbe osmog razreda osnovne škole,
4. izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela).

Zahtjevu za dodjelu studentske stipendije u A i B kategoriji prilaže se :

1. preslika domovnice ili osobne iskaznice,
2. potvrda visokog učilišta o statusu redovitog studenta na visokom učilištu,
3. potvrda o ostvarenom broju ECTS bodova u prethodnoj godini studija propisanih studijskim programom,
4. ovjereni prijepis ocjena prethodne godine studija,
5. preslika studentske isprave (indeksa),
6. za studente prve godine studija, preslika svjedodžbe završnog razreda srednje škole,
7. izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela).

Uz opću dokumentaciju propisanu stavkom 1. i 2. ove točke, zahtjevu treba priložiti još sljedeću posebnu dokumentaciju, ovisno o kategoriji za koju se podnosi zahtjev za stipendijom:

A – stipendije za nadarene učenike i studente

učenici i studenti:

* + - 1. dokaze o postignutim pojedinačnim uspjesima na županijskim, regionalnim, državnim i međunarodnim natjecanjima u znanju – sve iz sustava nadležnih Agencija Ministarstva znanosti i obrazovanja, a zadnje godine završenog školovanja,

1. ostalu dokumentaciju kojom se dokazuju posebnosti u kućanstvu podnositelja zahtjeva.

B – stipendije za učenike i studente po socijalnom kriteriju

učenici i studenti:

* 1. izjavu o članovima kućanstva (na obrascu Upravnog odjela),
  2. službene potvrde o prihodima svih članova kućanstva u posljednja tri mjeseca koja prethode mjesecu objave natječaja (prema uputama iz obrasca Upravnog odjela),
  3. ostalu dokumentaciju kojom se dokazuju otežavajuće okolnosti položaja kućanstva prema kriterijima iz ovog Pravilnika.

Zahtjevu za dodjelu učeničke i studentske stipendije u C kategoriji prilaže se:

* učenici:

-preslika domovnice ili osobne iskaznice,

-potvrda srednje škole o statusu redovitog učenika,

-izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela);

* studenti:

-preslika domovnice ili osobne iskaznice,

-potvrda visokog učilišta o statusu redovitog studenta na visokom učilištu,

-izjava podnositelja zahtjeva da ne prima stipendiju ili novčanu pomoć po drugoj osnovi (na posebnom obrascu Upravnog odjela).

**Članak 9.**

Rok za podnošenje zahtjeva iznosi 15 dana od dana objave natječaja, a u postupak **obrade** uzimaju se samo potpuno dokumentirani zahtjevi.

**Članak 10.**

Zahtjeve za dodjelu stipendija razmatra Povjerenstvo za stipendije (dalje u tekstu: Povjerenstvo) koje imenuje župan, a sastoji se od predsjednika i šest članova.

Mandat članova Povjerenstva traje četiri godine.

Administrativne i druge poslove za potrebe Povjerenstva obavlja Upravni odjel nadležan za obrazovanje.

**Članak 11.**

Povjerenstvo posebnim Zaključkom utvrđuje postupanje sa zahtjevima koji su nepotpuni ili koji su dostavljeni van propisanog roka. Ti zahtjevi se ne upućuju u daljnji postupak i o tome se obavještava njihove podnositelje u roku od 14 dana.

**III. NAČIN BODOVANJA ZAHTJEVA**

**Članak 12.**

**Način bodovanja zahtjeva za dodjelu učeničkih i studentskih stipendija kategorije A, vrši se prema sljedećim kriterijima:**

1. **uspjeh u učenju – do 35 bodova, na sljedeći način**:

a) srednje škole – **prethodna školska godina:**

4,70 – 4,80 5 bodova

4,81 – 4,85 10 bodova

4,86 – 4,90 20 bodova

4,91 – 4,99 30 bodova

5,00 35 bodova

b) **visoka učilišta** – prethodna akademska godina:

|  |  |  |  |  |  |
| --- | --- | --- | --- | --- | --- |
| **Broj ECTS bodova** | **Prosječna ocjena** | | | | |
| **4,81-5,00** | **4,61 – 4,80** | **4,41 – 4,60** | **4,21– 4,40** | **4,00 –4,20** |
| **55 – 60** | 35 | 30 | 25 | 20 | 15 |
| **50 – 54** | 30 | 25 | 20 | 15 | 10 |

**c) bodovanje po paralelno završenoj osnovnoj ili srednjoj školi** (glazbena, plesna, baletna, itd.) prema potvrdi ustanove koja ima za to verificirane programe nadležnog Ministarstva:

–za osnovnu školu 5 bodova,

–za srednju školu 10 bodova.

2. **natjecanja – do 28 bodova**, na sljedeći način:

**a) županijsko natjecanje**: postignuto prvo (1.) mjesto 5 bodova; drugo (2.) mjesto 4 boda; treće (3.) mjesto 3 boda

**b) regionalno natjecanje**: postignuto prvo (1.) mjesto 8 bodova; drugo (2.) mjesto 7 bodova; treće (3.) mjesto 6 bodova

**c) državno natjecanje**: bez obzira na osvojeno mjesto 10 bodova

d) **dekanova** nagrada – 10 bodova; **rektorova nagrada –** 13 bodova

f) **međunarodno natjecanje**: bez obzira na mjesto, donosi 15 bodova

Bodovanje natjecanja učenika i studenta vrši se na način da se zbroje bodovi ostvareni na svim natjecanjima na kojima je sudjelovao, a najviše do 28 bodova.

3. **po osnovi ostale dokumentacije kojom se dokazuju posebnosti u kućanstvu podnositelja zahtjeva – do 20 bodova,** na sljedeći način:

|  |  |
| --- | --- |
| **Kategorije** | **Bodovi** |
| 1. djeca smrtno stradalih hrvatskih branitelja iz Domovinskog rata i djeca zatočenih ili nestalih hrvatskih branitelja iz Domovinskog rata | 20 |
| 1. djeca bez odgovarajuće roditeljske skrbi | 20 |
| 1. djeca civilnih invalida sa 80 % do 100 % oštećenja organizma | 15 |
| 1. djeca hrvatskih ratnih vojnih invalida iz Domovinskog rata | 15 |
| 1. djeca samohranih roditelja | 10 |
| 1. djeca s teškoćama u razvoju u obitelji (dokaz: rješenje nadležnog tijela) | 10 |
| 1. ostali članovi obitelji koji se školuju (po djetetu). | 5 |

**Članak 13.**

**Način bodovanja zahtjeva za dodjelu učeničkih i studentskih stipendija kategorije B, vrši se prema sljedećim kriterijima:**

1.**socijalni status – do 40 bodova**,

Na osnovi podataka o članovima kućanstva (pisana izjava uz zahtjev) i dokumentacije o svim prihodima tog kućanstva, izračunava se prihod po članu kućanstva i isti se boduje.

Prihodom kućanstva smatraju se prihodi utvrđeni sukladno važećem Zakonu o socijalnoj skrbi.

U prihod kućanstva ne uračunavaju se prihodi koji se, sukladno važećem Zakonu o socijalnoj skrbi, ne uračunavaju u prihod pri utvrđivanju visine zajamčene minimalne naknade.

U prihod kućanstva uračunava se, iznimno, učenička – studentska stipendija, ukoliko je već netko u kućanstvu ostvaruje.

Iznos prihoda po članu kućanstva u odnosu na prosječnu plaću isplaćenu u gospodarstvu Krapinsko-zagorske županije u prethodnoj godini, boduje se kako slijedi:

|  |  |
| --- | --- |
| do 9,99 % | 40 bodova |
| od 10 – 19,99 % | 30 bodova |
| od 20 – 29,99 % | 25 bodova |
| od 30 – 39,99 % | 20 bodova |
| od 40 – 49,99 % | 15 bodova |
| od 50 – 59,99% | 10 bodova |
| preko 60 % | 5 bodova |

**2. dodatne otežavajuće okolnosti materijalnog položaja obitelji – do 30 bodova,** na sljedeći način:

|  |  |
| --- | --- |
| Kategorije | Bodovi |
| 1. ako učenik/student, ili kućanstvo u kojem učenik/student živi, ostvaruje pravo na zajamčenu minimalnu naknadu | 30 |
| 1. djeca smrtno stradalih hrvatskih branitelja iz Domovinskog rata i djeca zatočenih ili nestalih hrvatskih branitelja iz Domovinskog rata | 20 |
| 1. djeca bez odgovarajuće roditeljske skrbi | 20 |
| 1. djeca civilnih invalida sa 80 % do 100 % oštećenja organizma | 15 |
| 1. djeca hrvatskih ratnih vojnih invalida iz Domovinskog rata | 15 |
| 1. djeca samohranih roditelja | 10 |
| 1. djeca s teškoćama u razvoju u obitelji (dokaz: rješenje nadležnog tijela) | 10 |
| 1. ostali članovi obitelji koji se školuju (po djetetu). | 5 |

**Članak 14.**

Učenicima i studentima koji se školuju za zanimanja u kojima je tradicionalno podzastupljen ženski/muški rod, na ukupni broj bodova ostvarenih u skladu s člancima 12. i 13. ovog Pravilnika, dodjeljuje se još 10 bodova.

Listu za rodno netradicionalna zanimanja na prijedlog Povjerenstva za stipendije svake godine donosi Župan i ista se objavljuje zajedno s natječajem za stipendije.

**Članak 15.**

Ako dva ili više podnositelja zahtjeva u istoj kategoriji prema članku 12. i 13. ovog Pravilnika imaju jednak broj bodova, prednost imaju oni kandidati koji: 1. imaju viši prosjek po osnovi uspjeha u učenju, 2. imaju više bodova po osnovi natjecanja; 3. imaju niži prosjek prihoda po članu kućanstva.

**Članak 16.**

Ukoliko u postupku natječaja iz jednog kućanstva sudjeluju dva ili više učenika – studenata u istoj kategoriji (A ili B) pravo na stipendiju, u pravilu, ostvaruje samo jedan učenik – student.

**Članak 17.**

Povjerenstvo, na temelju kriterija iz ovog Pravilnika, vrši bodovanje i sastavlja redoslijedne liste podnositelja zahtjeva za stipendije u kategoriji A i B na način da se podnositelju zahtjeva s najvećim brojem bodova dodjeljuje redni broj 1 na redoslijednoj listi.

Pravo na stipendiju ostvaruju podnositelji zahtjeva od rednog broja 1 na redoslijednoj listi do rednog broja koji odgovara broju stipendija koji se dodjeljuje.

Pravo na stipendiju u kategoriji C ostvaruju svi podnositelji zahtjeva sukladno članku 6. ovog Pravilnika.

Redoslijedne liste se objavljuju na oglasnoj ploči i službenoj mrežnoj stranici Krapinsko-zagorske županije.

U roku 8 dana od dana objave redoslijednih lista podnositelji zahtjeva imaju pravo prigovora županu.

Odluka župana o prigovoru je konačna.

Na osnovi redoslijednih lista za kategoriju A i B te popisa zahtjeva za stipendiju u kategoriji C, Županija s korisnicima stipendija sklapa ugovore o stipendiranju.

Ako podnositelj zahtjeva koji je ostvario pravo na stipendiju u kategoriji A i B odustane od stipendije, pravo na stipendiju ostvaruje podnositelj zahtjeva koji je prvi ispod crte na redoslijednoj listi.

* + 1. **PRAVA I OBVEZE KORISNIKA STIPENDIJE**

**Članak 18.**

Ugovor o stipendiranju obavezno sadrži:

* naziv ugovornih strana,
* iznos visine odobrene stipendije,
* obrazovni profil za koji je odobrena stipendija (naziv škole – visokog učilišta koje korisnik pohađa),
* razdoblje za koje je stipendija odobrena,
* dinamiku isplate stipendije,
* obvezu vraćanja primljenih iznosa stipendije, sukladno članku 19. ovog Pravilnika,
* klauzulu o solidarnoj odgovornosti potpisnika za ugovorene obveze,
* klauzulu kojom roditelj – staratelj bespogovorno prihvaća obvezu vraćanja isplaćenih sredstava u skladu s odredbama ovog Pravilnika, odnosno ugovora o stipendiranju, iz svih raspoloživih prihoda kućanstva,
* ostale kriterije, obveze i prava ugovornih strana,
* klauzulu o jednostranoj promjenjivosti iznosa stipendije bez potrebe sklapanja dodataka ugovoru o stipendiranju, sukladno odluci župana o smanjenju ili povećanju iznosa stipendije.

Prijedlog ugovora o stipendiranju izrađuje Upravni odjel, a potpisuju ga u ime korisnika stipendije: učenik – student kojemu je dodijeljena stipendija i njegov roditelj ili staratelj, a u ime Županije župan.

**Članak 19.**

Županijske stipendije isplaćuju se:

1. za srednjoškolce od početka pa do kraja nastavne godine u 10 mjesečnih anuiteta,

2. za studente od početka do kraja akademske godine u 10 mjesečnih anuiteta,

3. za studente koji završavaju studij unutar akademske godine za koju su dobili stipendiju, od početka akademske godine pa do isteka mjeseca u kojem su diplomirali – u ovom slučaju studenti su dužni Upravnom odjelu nadležnom za obrazovanje dostaviti dokument o završetku studija u roku od 15 dana od dana završetka studija.

U slučaju neizvršavanja obveze informiranja Upravnog odjela o završetku studija (točka 3. ovog članka), student je dužan vratiti sve iznose stipendije primljene po isteku od 15 dana od dana završetka studija, uvećane za zakonsku zateznu kamatu.

**Članak 20.**

Stipendije u kategoriji A i B dodjeljuju se za jednu školsku/akademsku godinu.

Stipendije u kategoriji C dodjeljuju se za cijelo vrijeme trajanja školovanja pod uvjetom da:

* učenici do 10. rujna tekuće godine nadležnom upravnom odjelu dostave potvrdu o upisu u sljedeću godinu istog obrazovnog sektora;
* studenti do 30. listopada tekuće godine nadležnom upravnom odjelu dostave potvrdu o upisu u sljedeću godinu studija (ostvareno minimalno 50 ECTS bodova u prethodnoj godini) za koji im je stipendija i dodijeljena.

Stipendije su u pravilu bespovratne, osim u slučaju kada učenik – student tijekom školovanja svojevoljno prekine školovanje.

Obveza vraćanja za sve slučajeve iz prethodnog stavka iznosi cjelokupan iznos primljenih stipendija sa zakonskom zateznom kamatom, računato od isplate svakog pojedinog iznosa stipendije sve do povrata.

Nastanak obveze vraćanja, iznos i rok podmirenja obveze utvrđuje se korisniku posebnim aktom Upravnog odjela.

**Članak 21.**

Odredbe o vraćanju stipendija iz članka 20. ovog Pravilnika ne primjenjuju se u slučaju nastanka izvanrednih okolnosti, koje ne ovise o volji primatelja stipendije.

Odmah po nastanku okolnosti iz prednjeg stavka učenik – student ili njegov roditelj – staratelj dužni su pisano izvijestiti Upravni odjel, uz obvezatan prilog dokumentacije kojom se potkrepljuju navodi.

O svim tim slučajevima Upravni odjel donosi rješenje.

**Članak 22.**

Protiv svih rješenja Upravnog odjela, donesenih temeljem ovog Pravilnika, podnositelji zahtjeva i korisnici stipendija imaju pravo prigovora Županu u roku od 15 dana od dana primitka rješenja.

Eventualni sporovi, a naročito u svezi primjene i ispunjavanja obveze korisnika stipendije iz članka 19. ovog Pravilnika, rješavat će se putem sporazuma ili nadležnog suda.

**Članak 23.**

Upravni odjel, dužan je pratiti tijek školovanja učenika – studenta i za svakog učenika ili studenta voditi posebnu evidenciju za cijelo vrijeme primanja stipendije, te izvještavati nadležno tijelo o svim okolnostima bitnim uz stipendiranje učenika – studenta.

**Članak 24.**

Stupanjem na snagu ovog Pravilnika prestaje važiti Pravilnik o utvrđivanju kriterija i postupka za dodjelu stipendija učenicima srednjih škola i studentima s područja Krapinsko-zagorske županije (“Službeni glasnik Županije Krapinsko-zagorske” broj 26/12.).

Odredbe ovog Pravilnika ne primjenjuju se na učeničke i studentske stipendije odobrene do njegova stupanja na snagu.

**Članak 25.**

Ovaj Pravilnik stupa na snagu osmog dana od objave u Službenom glasniku Krapinsko-zagorske županije.